Az elnök nem reagál a vádakra
A kapuvári romák között újra és újra fellángolnak az ellentétek. Hol az Ady Endre utcai építkezés, hol a szociális ruhatámogatás miatt. Az újabb gondot a közelmúltban megrendezett roma kulturális nap váltotta ki.
Kolompár Gyula és Kolompár József a kapuvári romák nevében ismét panasszal élt Károli Tibor kisebbségi vezetõvel szemben. Kolompárék azt az eljárást sérelmezik, ahogy a roma nap fõszervezõje, Károli Tibor, a helyi kisebbségi elnök bánt velük a rendezvényen. Állításuk szerint õk a többség érdekében hallatják hangjukat, szószólójuk pedig Sztojka László, aki ugyan Sopronban él, de kapuvári születésûként szívén viseli rokonai, barátai sorsát.

Meghívó a rokonoknak, belépõ ezerért
– Tudomásunk szerint a kapuvári kisebbségi önkormányzat háromszázezer forintot kapott a várostól a roma napra – sorolta a gondokat Sztojka László. – Károli Tibor a programokat meg is szervezte, ám azokon nem minden roma vehetett részt. Készíttetett például meghívókat, melyeket csak a saját rokonságán belül osztott ki. A délelõtti rendezvény focitorna volt, ahol nevezési díjat is kellett fizetni. Kijelentette ezenkívül, hogy sem az oláh cigányok, sem azok, akik más politikai nézeten vannak, mint õ, nem mehetnek oda. De a legsúlyosabb probléma az, hogy az esti bálra belépõt szedett, ezer forintot fejenként. Ezért mindössze egy vacsora járt, sem mûvészeket, sem más fellépõt nem hívott meg. Persze itt is megnézte, hogy kit enged be. Én például csak úgy tudtam bejutni, hogy a barátaim bevittek. Érdekes volt az is, hogy a belépõt csak addig szedték, amíg én nem jelentem meg a rendezvényen és nem hívtam fel a figyelmet arra, hogy törvénytelen, amit csinálnak. Ekkor Károli Tibor szívbetegségre hivatkozva hazament. Ráadásul a pénz átvételérõl semmilyen bizonylatot nem adtak, vagyis utólag már a zt sem lehet megállapítani, hogy hányan fizették ki az ezer forintot.

Politikai ügy lett?
– Meglátásunk szerint Károli Tibor politikai kérdést csinált az egész rendezvénybõl és kizárta azokat, akik nem tartoztak az õ köreihez vagy rokonságához. Szeretnénk utánanézni a roma nap részleteinek, fõként az anyagiakat illetõen, mert hosszú évek óta viselkedik így az elnök és ezt már tovább nem akarjuk elviselni. Beszélni viszont nem lehet vele, mert egyszerûen nem áll velünk szóba.
A Kisalföld megkereste dr. Biró Péter kapuvári polgármestert is, és kérte véleményét a felvetettekrõl. A város elsõ embere szerint õk ugyan nem felügyelhetik a kisebbségi önkormányzat munkáját, de természetesen figyelemmel kísérik azt.

Háromszázezret adott a város
– A roma napi bált magam is meglátogattam, mert úgy éreztem, hogy ezzel megtisztelem az ott szórakozókat – mondta dr. Biró Péter. – Valóban felmerült már akkor éjszaka olyan panasz, hogy belépõdíjat szedtek a rendezvényre. Az elnök úrral sajnos már nem tudtam találkozni, mivel õ rosszullétére hivatkozva elment. A kapuvári önkormányzat képviselõ-testülete fél évvel ezelõtt valóban megszavazott háromszázezer forintot arra a célra, hogy abból roma kulturális napot szervezzenek. A pénzt a szervezõk felvették és majd számlákkal kell igazolniuk, hogy mire költötték, hogyan használták fel. Ezt a közigazgatási hivatal és a számvevõszék is ellenõrizni fogja. Azt tudni kell, hogy az önkormányzatnak nincs joga a kisebbségi önkormányzat belügyeibe avatkozni és ezt nem is szeretnénk megtenni. Nekünk mindössze olyan kötelezettségünk van, hogy munkájukat szakmailag segítsük, de a problémáikat véleményem szerint saját soraikon belül kell megoldaniuk.

„ Nem nyilatkozom..."
Lapunk megkereste Károli Tibort is, hogy fejtse ki álláspontját az ügyrõl, õ azonban a felkínált lehetõséggel nem kívánt élni és nem nyilatkozott.